KOMISIJOS SPRENDIMAS
2006 m. lapkričio 23 d.
iš dalies pakeičiantis Sprendimą 2005/381/EB, nustatantį Europos Parlamento ir Tarybos direktyvos 2003/87/EB, nustatančios šiltnamio efektą sukeliančių dujų emisijos leidimų sistemą Bendrijoje ir iš dalies pakeičiančios Tarybos direktyvą 96/61/EB, taikymo ataskaitos klausimyną
(pranešta dokumentu Nr. C(2006) 5546)
(Tekstas svarbus EEE)
(2006/803/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. spalio 13 d. Europos Parlamento ir Tarybos direktyvą 2003/87/EB, nustatančią šiltnamio efektą sukeliančių dujų emisijos leidimų sistemą Bendrijoje ir iš dalies pakeičiančią Tarybos direktyvą 96/61/EB (1), ypač į jos 21 straipsnio 1 dalį,
kadangi:
(1)
Komisijos sprendimo 2005/381/EB (2) priede nustatytas klausimynas turėtų būti pakoreguotas atsižvelgiant į valstybių narių ir Komisijos patirtį naudojant šį klausimyną ir vertinant atsakymus į jį, siekiant parengti metines ataskaitas, kurios turėjo būti parengtos iki 2005 m. birželio 30 d.
(2)
Valstybių narių atsakymuose paaiškėjo sritys, svarbios Komisijos ataskaitai apie Direktyvos 2003/87/EB taikymą, dar neįtrauktos į Sprendimo 2005/381/EB priede nustatytą klausimyną.
(3)
Įvertinus valstybių narių atsakymus paaiškėjo, kad į kai kuriuos klausimus nebuvo atsakyta nuosekliai ir juos reikia papildomai paaiškinti.
(4)
Patirtis, įgyta per pirmąjį pilną emisijos leidimų sistemoje numatytų įrenginių anglies dioksido emisijos monitoringo, ataskaitų teikimo ir tikrinimo ciklą, parodė, kad būtina peržiūrėti atitinkamus klausimyno skirsnius.
(5)
Todėl Sprendimo 2005/381/EB turi būti atitinkamai pakoreguotas ir, siekiant aiškumo, pakeistas.
(6)
Šiame sprendime numatytos priemonės atitinka 1991 m. gruodžio 23 d. Tarybos direktyvos 91/692/EEB standartizuojančios ir racionalizuojančios ataskaitas apie tam tikrų su aplinka susijusių direktyvų įgyvendinimą (3) 6 straipsniu įkurto komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2005/381/EB priedas pakeičiamas šio sprendimo priedu.
2 straipsnis
Šis sprendimas skirtas valstybėms narėms.
Priimta Briuselyje, 2006 m. lapkričio 23 d.